দুই বন্ধুর রাস্তা আজ বদলে গিয়েছে। একজনের গন্তব্য গঙ্গাপাড়। অন্য জন পাড়ি দিচ্ছেন অস্ট্রেলিয়া। একজন আক্রম মোঘরাবি। আরেক জন বেলাল নাজ্জারিন। 
পাঁচ বছর আগে এদেশে এসে ‘দিল’ জিতে নিয়েছিল তাঁদের দোস্তি! দুই লেবানিজ তারকার খেলা সেই সময়ে সাড়া ফেলে দিয়েছিল ভূভারতে। সুভাষ ভৌমিকের মগজাস্ত্রে সেবার আইলিগ খেতাব জিতেছিল চার্চিল ব্রাদার্স। গোয়ান ক্লাবের চ্যাম্পিয়ন হওয়ার পিছনে বড় অবদান ছিল এই দুই ফুটবলারের। যদিও আক্রম-বিলাল সেবার পুরো মরসুম ছিলেন না। 
২০১২-র পর কেটে গিয়েছে প্রায় ছ’ বছর। ভারতীয় ফুটবল দেখে ফেলেছে অনেক কিছু। এসেছে ইন্ডিয়ান সুপার লিগ। হয়ে গিয়েছে যুব বিশ্বকাপ। ইস্ট-মোহন কিন্তু রয়ে গিয়েছে আগের মতোই। মরশুমের মাঝপথে কোচ, ফুটবলার বদলের ‘নাটক’ একই থেকে গিয়েছে। আর এই নাটকের জন্যই ভারতে আবার ফিরতে চলেছেন আক্রম মোঘরাবি। লক্ষ্মীবারের বিকেলে আনসুমানা ক্রোমা ‘প্রাক্তন’ হয়ে যান সবুজ-মেরুনে। লাইবেরিয়ান তারকার পরিবর্তে বাগান কর্তারা ‘এসওএস’ ভিত্তিতে উড়িয়ে আনছেন আক্রমকে। বৃহস্পতিবার রাতেই মোহনকর্তারা আক্রমকে গঙ্গাপাড়ের ক্লাবে আনার বিষয়টি চূড়ান্ত করে ফেলেন। ‘ফুটবলের মক্কা’য় আক্রমের ‘পদধ্বনি’র শব্দ পাওয়ার সঙ্গে সঙ্গেই ফুটবলপাগলদের স্মৃতিতে জেগে উঠেছেন বেলাল।  

এএফসি চ্যাম্পিয়ন্স কাপে কুয়েতের বিরুদ্ধে বেলাল (ডানদিকে)। — এএফপি
কোথায় এখন বেলাল? বৃহস্পতিবার গভীর রাতে যখন বেলালের সঙ্গে যোগাযোগ করে এবেলা.ইন, তখন দূরভাষের অন্যপ্রান্তে শোনা যায় পরিপূর্ণ বন্ধুত্বের এক কাহিনি। মোহনবাগানের প্রস্তাব পাওয়ার সঙ্গে সঙ্গেই আক্রম ছুটে যান বেলালের কাছে। পরামর্শ চান ‘স্টপার’-এর কাছে। ‘মোহনবাগান’ শুনে আক্রমকে আর ‘না’ বলেননি বেলাল। তাঁর পরামর্শ নিয়েই কলকাতায় আসছেন আক্রম।
আক্রম ফিরছেন ভারতীয় ফুটবলে। তিনি, বেলাল কেন ভারতীয় ফুটবল থেকে সন্ন্যাস নিলেন? এক সময়ে চার্চিল ব্রাদার্সের রক্ষণের ‘জিব্রাল্টার রক’ বলতে থাকেন, ‘‘ভারতে খেলার পরে দুবাইয়ে আরব এমিরেটস লিগে খেলেছিলাম টানা পাঁচ বছর। ওখানেই আমি কেরিয়ারের সোনালি জীবন কাটিয়েছি। বলতে পারেন, ওই বছর পাঁচেক খেলে আমি নিজের ভবিষ্যৎ গড়ে ফেলেছি।’’
ভারতে ভালবাসা পেয়েছেন। এখনও ভারতীয় ক্লাবের কর্তাদের মোবাইল থেকে ফোন যায় বেলালের কাছে। তবুও ভারতমুখী বিমানে আর উঠতে চান না লেবানিজ ‘স্টপার’। তিনি বলেন, ‘‘অনেকবার ভারতের বিভিন্ন ক্লাবে খেলার প্রস্তাব পেয়েছি। আমি যা চাই, তা ভারতের কোনও ক্লাবই আমাকে দিতে পারবে না। ’’
বিষয়টি খোলসা করে বলতে গিয়ে বেলাল স্পষ্ট করেন, ‘‘আক্রম ভারতে কম টাকায় খেলতে পারে। তবে আমার পক্ষে ওই সামান্য টাকায় খেলা মুশকিল।’’ ভারতে চার্চিলের জার্সিতে পাঁচ মাস খেলেছিলেন বেলাল। তার পর দুবাইয়ের ডিব্বা ক্লাবে দু’বছর খেলেন। তাঁর খেলা পছন্দ হওয়ায় ধাফড়া ক্লাব আড়াই বছরের জন্য সই করায় লেবানিজ তারকাকে। কেরিয়ারের সোনালি সময়ে পারিশ্রমিক হিসেবে মাসিক বেতন পেতেন প্রায় ৭ লক্ষ ডলার। ভারতীয় মুদ্রায় যার পরিমাণ সাড়ে ৪ কোটি টাকার মতো।
দুবাইয়ে ‘মুখ’ হয়ে ওঠার পরে লেবাননের ক্লাব আল নেজমে সই করায় বেলালকে। সেই বিষয় বলতে গিয়ে গলার স্বরে তৃপ্তি ফুটে ওঠে তাঁর। বেলাল বলছিলেন, ‘‘লেবাননের ফুটবল ইতিহাসে আল নেজমে ক্লাব সব থেকে দামি চুক্তি করে আমার সঙ্গে।’’ এর পরেই মোহভঙ্গ। একরাশ হতাশা গ্রাস করে তাঁকে।
যন্ত্রণা নিয়ে বেলাল বলে ওঠেন, ‘‘লেবাননের ক্লাবগুলো পেশাদার নয়। আমার সঙ্গে বিশাল অঙ্কের চুক্তি করার পরে ওদের বেতন দিতে সমস্যা হচ্ছিল।’’ তাই আর ঘুরে দাঁড়াননি। আপাতত তাঁর লক্ষ্য অস্ট্রেলিয়া। সেখানে তাঁর স্ত্রী রয়েছেন। ওখানেই থিতু হওয়ার স্বপ্ন দেখছেন বেলাল। 
এগিয়ে আসছে বাঙালির চির আবেগের ম্যাচ। আক্রমের অপেক্ষায় দিন গুনছেন মোহন-ভক্তরা। কবে আসবেন আপনি? দিনক্ষণ উল্লেখ না করে আক্রম বলে ওঠেন, ‘‘আশা করছি দ্রুত কলকাতায় পা রাখব।’’ ডার্বিতে নিশ্চয় খেলবেন? ছোট্ট উত্তরে প্রাক্তন চার্চিল স্ট্রাইকার বলেন, ‘‘ইনশাল্লাহ।’’ 
একদিন দুই ফুটবলারের মৃগয়াক্ষেত্র ছিল মাণ্ডবী তীর। বদলে গিয়েছে সময়। সময়ের সঙ্গে বদলেছে চিত্রনাট্যও। যেদিন বেইরুট থেকে কলকাতার উদ্দেশে রওনা হবেন আক্রম, তার কয়েকদিনের মধ্যেই হয়তো বেলাল উড়ে যাবেন অস্ট্রেলিয়ায়। সেখানে যে অপেক্ষা করছেন তাঁর স্ত্রী। আক্রমের জন্য অনন্ত এক অপেক্ষায় মোহন-সমর্থকরা। যাঁর পা বদলে দিতে পারে আইলিগের রং। 
দুই বন্ধুর জীবন এখন দুই মেরুতে।